**Správa zo zahraničnej pracovnej cesty**

V dňoch 9. až 12. júna som sa ako zástupca Konfederácie odborových zväzov a OZ pracovníkov školstva a vedy na Slovensku zúčastnil na workshope organizovanom ETUI v spolupráci s talianskymi (CISL - Confederazione Italiana Sindacati Lavoratori) a španielskymi (UGT - Unión General de Trabajadores) odborovými federáciami s názvom Quality Jobs for the Green Transition.

Hosťujúcou inštitúciou boli práve talianski odborári, ktorí nás privítali vo svojom študijnom centre vo Florencii, v nádhernej vile z prelomu 16. a 17. storočia zasadenej do prekrásnej prírody v svahovitej časti nad mestom.

Spolu s kolegami, väčšinou profesionálnymi odborármi pracujúcimi pre národné odborové združenia (okrem CISL a UGT napr. OPZZ – Poľsko, SZEF a MASZSZ – Maďarsko) a zamestnancami veľkých spoločností s ekonomickými aktivitami v oblasti tzv. hnedej ekonomiky (Repsol, Atalaya Mining, lotyšské štátne lesy) sme sa tri dni v podnetnom prostredí intenzívne venovali formatívnemu tréningu v oblasti spravodlivej transformácie a „greening“ ekonómii.

Je nepopierateľným faktom, že mnohé tradičné ekonomické odvetvia sa, či už kvôli tlaku na zodpovednejší vzťah k prírode, alebo čisto z ekonomických dôvodov, sa stávajú čoraz ohrozenejšími. Už dnes dochádza k zatváraniu veľkých tovární a podnikov, takých dôležitých ešte v nedávnej minulosti. Hovorilo sa najmä o transformácii národných ekonomík na zelenšie zdroje energie ako aj napríklad o prechode k elektrickým vozidlám. Z toho potom vyplývajú aj problémy napr. uhoľných baní, tepelných elektrární alebo prechod z výroby spaľovacích automobilov na batériové. Pre Slovensko zvlášť podstatný problém, ktorému sa bude musieť v blízkej budúcnosti postaviť čelom. Samozrejme, na problematiku sme celý čas nazerali z pohľadu odborov a ochrany pracovných miest a pracovníkov, ktorých sa zelená transformácia dotýka a ešte len bude dotýkať najväčšmi. K tomu nám pomohol ETUI navrhovaný tzv. Quality Job index, ktorý definuje kvalitné pracovné miesto, skúmajúc 6 parametrov pracovného miesta: kvalita príjmu (primeranosť a predvídateľnosť zárobku), bezpečnosť zamestnania (stabilita pracovného miesta a spoľahlivosť zmluvy), rovnováha medzi pracovným a súkromným životom (pracovný čas a flexibilita rozvrhu), pracovné podmienky (pracovné prostredie a miera autonómie), rozvoj zručností (vzdelávanie a kariérny rast), kolektívne zastúpenie (mechanizmy vyjadrenia názorov a vyjednávacia sila).

Už dnes je aj úlohou odborov, aby sa snažili pri transformácií pracovných miest v hospodárstve, ktorým sa nevyhneme, trvať na čo možnom najväčšom zachovaní kvality pracovného miesta. To býva pri zelenej transformácii často veľkým problémom, pretože nové pracovné miesta v nových odvetviach často nespĺňajú parametre kvalitného pracovného miesta a znižujú Quality job index.

Počas workshopu sme pracovali v menších multinárodných skupinách, v ktorých sme si vymieňali skúsenosti z našich odvetví a štátov. Pri mnohých úlohách, ktoré nám organizátori pripravili, sme sa snažili navrhnúť postupy pri modelovaných alebo aj skutočných situáciách, ako by odbory mali postupovať, aké taktiky a stratégie zvoliť pri kolektívnom vyjednávaní, aké by boli naše argumenty pri rokovaní so sociálnymi partnermi, aké spojenectvá by sme organizovali a aké sú naše možnosti pri ovplyvňovaní regionálnych, národných a európskych politík. Dôležitou súčasťou našich výstupov boli SWOT analýzy. V podobe expertných prednášok, ako aj vďaka diskusii medzi zúčastnenými, sme sa dozvedeli o mnohých príkladoch dobrej praxe, kedy sa transformácia podarila bez toho, aby sa stratilo čo len jedno pracovné miesto („no one left behind“). Napríklad ide o úspešnú transformáciu pracovných miest v továrni SEAT El Prat v barcelonskej oblasti, ktorá vyrábala spaľovacie automobily. Vďaka preškoľovaniu, kvalitnému a odbornému prístupu odborov a ďalším prostriedkom sa podarilo všetkých zamestnancov udržať a dnes sa podieľajú na výrobe elektrických vozidiel. Ďalším príkladom správnej praxe môže byť postupné zatváranie uhoľnej bane ZE PAK Capital Group v Konine v Poľsku.

V každom prípade, išlo o mimoriadne formatívne podujatie, z ktorého som si odniesol mnoho nových vedomostí a na mape Európy mi pribudli noví priatelia, ktorí sú experti v tom, čo robia, a na ktorých sa budem môcť v budúcnosti obrátiť. A celkovému zážitku iste prispelo aj miesto konania – júnová Florencia bola horúca a nádherná!

Michal Miko,   
Lekárska fakulta Univerzity Komenského